Droogte binnekort ‘nasionale ramp’  Minister Des van Rooyen (middel). Foto: Flickr/GovernmentZA Dié provinsies is reeds tot provinsiale rampgebiede verklaar. Des van Rooyen, minister van samewerkende regering en tradisionele sake, staan aan die hoof van ŉ interministeriële taakspan wat die droogte tot nasionale ramp wil laat verklaar. Volgens Van Rooyen kan só ŉ aankondiging reeds teen 14 Februarie gemaak word. Hy het gesê die droogte het ŉ beduidende negatiewe effek vir die ekonomieë van die provinsies wat geraak word. Hy het verder gesê die toerismebedryf, veral in die Wes-Kaap, word ook erg geraak. Van Rooyen het gesê die droogte kan nie in isolasie gesien word van die primêre ontwikkelingsuitdagings wat die land in gesig staar nie. “In die besonder is dit van kritieke belang om die daaglikse ontwikkelingsuitdagings te analiseer wat óf kwesbaarheid verhoog óf die erns daarvan verhoog en die faktore waaraan ons as ŉ kollektiewe leierskap moet aandag gee.” Volgens van Rooyen het die Suid-Afrikaanse Weerdiens te kenne gegee dat 2017 die jaar van die minste reënval was aangesien die hele land minder as die normale reënval ontvang het. Hy het gesê die land het ook nog nie herstel van die droogte in 2014 nie. Van Rooyen het gesê ŉ aantal maatreëls is reeds landswyd ingestel en werp reeds vrugte af. Dit sluit in boorgate in al die provinsies, die voorsiening van voer vir diere, tenkers in areas waar daar nie meer water is nie en ontsoutingsaanlegte. Die minister het gesê in Augustus 2017 is ŉ bedrag van R74,8 miljoen vir die Wes-Kaap gegee om die droogtekrisis mee die hoof te bied.